b'\n_START_ARTICLE_\nIvo Stropnik\n_START_SECTION_\n\xc5\xbdivljenje\n_START_PARAGRAPH_\nIvo Stropnik se je rodil 3. avgusta 1966 v Celju, otro\xc5\xa1tvo in mladost je pre\xc5\xbeivel v Ravnah pri \xc5\xa0o\xc5\xa1tanju, od leta 1993 \xc5\xbeivi v Velenju._NEWLINE_Slovenistiko je \xc5\xa1tudiral na Filozofski fakulteti v Ljubljani in se uveljavil kot pesnik, mladinski pisatelj, urednik, lektor in podjetnik v kulturi (ustanovil je Veleniko, tj. kreativno, pisateljsko in zalo\xc5\xbeni\xc5\xa1ko asociacijo). Zaposlen je v mestni knji\xc5\xbenici kot urednik publikacij, aktiven je na publicisti\xc4\x8dnem in domoznanskem podro\xc4\x8dju ter izvaja organizacijske in mentorske aktivnosti na literarnem podro\xc4\x8dju. Je \xc4\x8dlan Dru\xc5\xa1tva slovenskih pisateljev in Slovenskega centra PEN.\n_START_SECTION_\nDelo\n_START_PARAGRAPH_\nKnji\xc5\xbeevnik Ivo Stropnik je bil leta 1994 pobudnik ustanovitve zalo\xc5\xbebe Pozoj, delujo\xc4\x8de v Velenju, ve\xc4\x8d let je bil urednik knji\xc5\xbenega programa pri Pozoju. Uredil in jezikovno redigiral je ve\xc4\x8d kot sto domoznanskih, leposlovnih in drugih publikacij (Hotenja, Fragmenti, \xc5\xa0ale\xc5\xa1ki razgledi idr.)._NEWLINE_Leta 2000 je bil pobudnik ustanovitve Velenjske knji\xc5\xbene fundacije; leta 2001 je postal njen vodja in je odgovorni urednik knji\xc5\xbenih edicij pri UVKF. Je pobudnik in ve\xc4\x8dletni organizator mednarodnega festivala Lirikonfest Velenje, vzpostavljenega leta 2002 in do leta 2008 imenovanega Herbersteinsko mednarodno sre\xc4\x8danje knji\xc5\xbeevnikov, katerega osrednje literarne prireditve, nagrade, priznanja in publikacije so: mednarodna Pretnarjeva nagrada ambasadorjem slovenske knji\xc5\xbeevnosti in jezika po svetu, Akademija Poeti\xc4\x8dna Slovenija z vseslovensko knji\xc5\xbeevno nagrado, imenovano \xc4\x8da\xc5\xa1a nesmrtnosti-velenjica, za 10-letne vrhunske pesni\xc5\xa1ke opuse 21. st., ki se v Velenju podeljuje od leta 2006, mednarodna knji\xc5\xbeevni\xc5\xa1ko-prevajalska rezidenca UVKF z ustvarjalnimi bivanji v Velenju (od 2007), revija Rp. Lirikon21, ki podeljuje priznanje lirikonov zl\xc3\xa1t idr._NEWLINE_Je ustanovitelj in odgovorni urednik mednarodne literarne revije za poezijo 21. stoletja, imenovane Rp. Lirikon21, ki od 2006/2007 podeljuje priznanje lirikonov zl\xc3\xa1t (za vrhunske revijalne prevode poezije 21. st. v slovenski jezik in iz sloven\xc5\xa1\xc4\x8dine v tuje jezike) ter ob\xc4\x8dasno prireja Lirikon(fest)ove degustacije izbrane slovenske in prevodne poezije in drugih liri\xc4\x8dnih umetnosti 21. stoletja._NEWLINE_V letih 1983\xe2\x80\x932012 je objavil osemnajst leposlovnih knjig za odrasle in mladino: Zlati metulji (1983), Red\xc4\x8dena konjenica (1991), Podtalnica (1991), Skrivalnica v o\xc4\x8desu (1993), Lastna imena mojega doma (1997), peteroknji\xc5\xbeje Slovarjenje melanholije in rado\xc5\xbeivosti I\xe2\x80\x93V: Rosa ni pozabila name (1997), Daljave (1998), Triangel (2001), Nate mislim, votlina v glavi (2006), Knjiga \xc5\xa1umov (2009), antologija Nazaj k \xc5\xbeivali (2008), XXXL \xe2\x80\x93 Velike ljubezni (2012)._NEWLINE_Njegova poezija za odrasle je prevedena v tuje jezike: hrva\xc5\xa1\xc4\x8dino, srb\xc5\xa1\xc4\x8dino, angle\xc5\xa1\xc4\x8dino, \xc4\x8de\xc5\xa1\xc4\x8dino, polj\xc5\xa1\xc4\x8dino, bolgar\xc5\xa1\xc4\x8dino, franco\xc5\xa1\xc4\x8dino, nem\xc5\xa1\xc4\x8dino, nizozem\xc5\xa1\xc4\x8dino, litov\xc5\xa1\xc4\x8dino, ru\xc5\xa1\xc4\x8dino idr._NEWLINE_Knjige za otroke in mladino: Ko je vsaka pot za pol ure dalj\xc5\xa1a (1996), Pleni\xc4\x8dne za gospodi\xc4\x8de in gospodi\xc4\x8dne (1999), Velenjice/Dogodiv\xc5\xa1\xc4\x8dine vilenjaka \xc5\xa0al\xc4\x8dka (2001), Lovec in sedem vozli\xc4\x8dkov (2003), Z Botro pujso na potepu (2004), antologija Nikoli odrasle (2010)._NEWLINE_Leta 2002 je ustanovil lutkovno-gledali\xc5\xa1ko skupino, ki se je najprej imenovala Pet prstov pre\xc5\xa1tej, pozneje pa Dudovo drevo. Skupina je v letih 2002\xe2\x80\x9313 uprizorila ve\xc4\x8d njegovih besedil: Dudovo drevo, Ognjeni grad, Hudolukenj\xc4\x8dek, Slon\xc4\x8dek mastodon\xc4\x8dek Dondi, Izgubljene coklice, Mari\xc4\x8dka z zelenega vrti\xc4\x8dka, Razka\xc4\x8den Poskok, Jezernik Velenj\xc4\x8d idr._NEWLINE_Pi\xc5\xa1e tudi songe (ps. Toni Pivosrk): Hipokrensko vino (poeti\xc4\x8dno-satiri\xc4\x8dni kabaret, 2005); nekaj njegovih besedil je uglasbenih._NEWLINE_Uredni\xc5\xa1ko in publicisti\xc4\x8dno delo Iva Stropnika_NEWLINE_Je (so)avtor in (so)urednik ve\xc4\x8d \xc5\xa1ale\xc5\xa1kih domoznanskih in literarnih zbornikov, monografij idr. knji\xc5\xbenih izdaj: \xc5\xa0ale\xc5\xa1ki ibidem (1990), Mlin\xc5\xa1kovo berilo (1991), Velenje (1992), Kajuh \xe2\x80\x93 pesnik vseh letnih \xc4\x8dasov (1994), 140 let organiziranega knji\xc5\xbeni\xc4\x8darstva na \xc5\xa0ale\xc5\xa1kem (\xc5\xa0ale\xc5\xa1ki razgledi 11, 1994), Izbrane \xc5\xa1ale\xc5\xa1ke slovstvene biografije (\xc5\xa0ale\xc5\xa1ki razgledi 11, 1994), jezikovna posodobitev in ureditev ponatisov mladinskega romana Beli dvor (p. 1997) in mladinske povesti Neko\xc4\x8d je bilo jezero (p. 1999) rojaka G. \xc5\xa0iliha, Velenje (2002), Velenje prisr\xc4\x8dno \xe2\x80\x93 Sto in sto pogledov na mesto z o\xc4\x8dmi fotografov in pesnika (2010) idr.'